b'\n_START_ARTICLE_\nHaaparanta-Tornion Palloveikot\n_START_SECTION_\nEurocity Bandy\n_START_PARAGRAPH_\nYhteisty\xc3\xb6seura aloitti toimintansa nimell\xc3\xa4 Eurocity Bandy. Seura pelasi kaudet 2004\xe2\x80\x932006 Ruotsin 1. divisioonassa. Joukkueelle yritettiin alkuvaiheessa k\xc3\xa4ytt\xc3\xa4\xc3\xa4 nime\xc3\xa4 Provincia Bothniensis Bandy, mutta nimi ei saanut laajempaa kannatusta._NEWLINE_Joukkue perustettiin kes\xc3\xa4ll\xc3\xa4 2004. Joukkueen perustamisessa tavoiteltiin yhteist\xc3\xa4 joukkuetta Haaparannalle ja Torniolle. Useita suomalaisia pelaajia liittyikin joukkueeseen, mutta Suomen Bandyliigaa pelaava torniolainen Tornion Palloveikot (ToPV) ei tullut parhaine pelaajineen joukkueeseen. ToPV antoi vuokraamalla uudelle seuralle nuorimpia pelaajiaan. Nimikk\xc3\xa4impi\xc3\xa4 seuraan siirtyneit\xc3\xa4 olivat Tommi Nurkkala, Sakari P\xc3\xb6rh\xc3\xb6l\xc3\xa4 ToPV:sta ja Jussi Hyry Vastuksesta. ToPV:lla oli parhaillaan menossa parhaat vuodet Suomen Bandyliigassa. Yhteisty\xc3\xb6joukkue sai perinteisen haaparantalaisen j\xc3\xa4\xc3\xa4palloseuran HSKT:n paikan Ruotsin j\xc3\xa4\xc3\xa4pallon 1. divisioonassa. Uuden joukkueen valmentajaksi saatiin ToPV:ssakin valmentanut Anders Str\xc3\xb6mbeck, _NEWLINE_Eurocity Bandy pelasi ilman nousua Allsvenskaniin seuraavina vuosina. Joukkueeseen tuli muutamia nimekk\xc3\xa4it\xc3\xa4 pelaajia kaudelle 2005\xe2\x80\x932006, kuten Jussi Karjalainen ja Veli-Matti K\xc3\xb6rkk\xc3\xb6 ToPV:sta sek\xc3\xa4 Jari Tammilehto Karlsborgs BK:sta ja kaudelle 2006\xe2\x80\x932007 Marko Veittikoski Vastuksesta. Koska yhteisty\xc3\xb6 ei n\xc3\xa4ytt\xc3\xa4nyt etenev\xc3\xa4n, haaparantalaiset yrittiv\xc3\xa4t vauhdittaa omatoimisesti ilman sopimusta haaparantalais-torniolaista j\xc3\xa4\xc3\xa4palloyhteisty\xc3\xb6t\xc3\xa4 torniolaisseuran edustajien kanssa kes\xc3\xa4ll\xc3\xa4 2006. Samassa yhteydess\xc3\xa4 Eurocity Bandy korvattiin nimell\xc3\xa4 HaparandaTornio Bandy. T\xc3\xa4ss\xc3\xa4 vaiheessa ToPV ei suostunut viel\xc3\xa4 haluttuun parhaiden pelaajiensa siirtymiseen haaparantalaiseen seuraan.\n_START_SECTION_\nHaaparanta\xe2\x80\x93Tornion Palloveikot \xe2\x80\x93 nousu Elitserieniin\n_START_PARAGRAPH_\nKes\xc3\xa4ll\xc3\xa4 2008 tilanne sitten ratkesi ja 2000-luvun torniolainen j\xc3\xa4\xc3\xa4pallon menestysseura Tornion Palloveikot (ToPV) antoi pelaajansa HT Bandyn k\xc3\xa4ytt\xc3\xb6\xc3\xb6n. T\xc3\xa4ll\xc3\xb6in Suomen Bandyliigaa pelaava ToPV ja Ruotsin Allsvenskaniin noussut Eurocity Bandy-taustainen haaparantalaisseura yhdistyiv\xc3\xa4t uudeksi Ruotsissa pelaavaksi seuraksi, joka alussa k\xc3\xa4ytti nime\xc3\xa4 HaparandaTornio Palloveikot, mutta nimi on vakiintunut muotoon HaparandaTornio Bandy (HT Bandy). 2000-luvun ensimm\xc3\xa4isen vuosikymmenen menestyksekk\xc3\xa4imm\xc3\xa4st\xc3\xa4 j\xc3\xa4\xc3\xa4pallojoukkueesta ToPV:sta siirtyi uuteen haaparantalais-torniolaiseen yhteisjoukkueeseen siirtyi mm. Markus Hiukka, Marko Heraj\xc3\xa4rvi, Mika Jussila, Johannes Koivisto, Tuomas Mokko, Peter Nor\xc3\xa9n, Kimmo Nurkkala, Jukka Ohtonen, Mikko Rytk\xc3\xb6nen, Jari Vaattovaara, Vesa Vuokila ja Igor Zolotarev._NEWLINE_Fuusion tapahduttua torniolaisjoukkue ToPV jatkoi pelaamista junioripitoisemmalla joukkueella Suomen Bandyliigassa. Lis\xc3\xa4ksi Haaparannan puolella HSKT alkoi pelata uudelleen Haaparannan reservijoukkueena. Pelipaikkana joukkueella on edelleen Gr\xc3\xa4nsvallenin tekoj\xc3\xa4\xc3\xa4._NEWLINE_HT Bandy nousi heti ensimm\xc3\xa4isen kauden p\xc3\xa4\xc3\xa4tteeksi kev\xc3\xa4\xc3\xa4ll\xc3\xa4 2009 Elitserieniin, ,  HT Bandyn Mikko Rytk\xc3\xb6nen oli 58 maalillaan Allsvenskanin Pohjoisen lohkon ykk\xc3\xb6smaalintekij\xc3\xa4. Seura s\xc3\xa4ilyttikin seuraavana kautena 2009\xe2\x80\x932010 paikkansa sijoittumalla 9:ksi. Seuraava kausi 2010\xe2\x80\x932011 palautti HT Bandyn sarjaa alemmas sijoituksen ollessa 13. HT Bandyn pelaavana valmentajana toimi vuosina 2008\xe2\x80\x932011 Jukka Ohtonen.\n_START_SECTION_\nHT Bandy nimi vakiintuu \xe2\x80\x93 vuodet Allsvenskanissa\n_START_PARAGRAPH_\nSeuraavat kaudet joukkueella ovat menneet Allsvenskanin pohjoislohkossa. Valmentajana kahtena vuonna eli 2011\xe2\x80\x932012 toimi Anders Str\xc3\xb6mb\xc3\xa4ck ja kaudella 2012\xe2\x80\x932013 kaksikko Vesa Vuokila ja Paulus P\xc3\xb6rh\xc3\xb6l\xc3\xa4. H\xc3\xa4nen j\xc3\xa4lkeens\xc3\xa4 kev\xc3\xa4\xc3\xa4ll\xc3\xa4 2013 valmentajanpestiin tuli ven\xc3\xa4l\xc3\xa4inen Andrei Nuzhdinov Vuokilan toimiessa kakkosvalmentajana. HT Bandy kuten my\xc3\xb6s Kalix Bandy ovat joutuneet kokemaan pitk\xc3\xa4t pelimatkat, sill\xc3\xa4 joukkueiden vastustajat niin Elitserieniss\xc3\xa4 kuin Allsvanskanissa tulevat Tukholman pohjoispuolelta yli 500 kilometrin p\xc3\xa4\xc3\xa4st\xc3\xa4.'